Maimane kap ANC, SAUKMmusi Maimane op 29 Junie 2016 tydens sy verkiesingsveldtog in Missionvale in die Oos-Kaap Foto: Raahil Sain, ANA Mmusi Maimane, leier van die Demokratiese Alliansie, het Woensdag die ANC en die SAUK veroordeel tydens sy verkiesingsveldtog in Port Elizabeth in die Oos-Kaap. Maimane en die DA-burgemeesterskandidaat vir Nelson Mandelabaai, Athol Trollip, het KwaDesi en Missionvale besoek, van deur tot deur geloop en inwoners toegespreek voor die munisipale verkiesing op 3 Augustus. Inwoners van Missionvale het gekla hul HOP-huise is só swak gebou dat hul huise nie vloere het nie en water is nie in die kombuiskrane beskikbaar nie. Roeline Davids (43) het gesê daar was oor die afgelope paar jaar nog geen verandering nie, selfs nadat inwoners huise ontvang het. “Hierdie huise maak ons kinders siek. Die vensters is moeilik om oop en toe te maak en die ergste is, daar is nie ŉ toiletdeur nie,” het sy gesê. Maimane het gesê die DA het sy oog op ŉ oorwinning in die munisipaliteit, eerder as ŉ koalisie. “Dis beter om ŉ volle mandaat te hê sonder beperkinge van ander politieke partye, so dit is ons fokus om ŉ verenigde Demokratiese Alliansie te hê, terwyl die ANC met homself in die Baai baklei. Dit sal ons oor die lyn vat en ons kan dienste lewer aan die mense,” het Maimane bygevoeg. Hy het aan inwoners gesê dinge het vorentoe begin beweeg onder die leierskap van pres. Nelson Mandela, maar onder pres. Jacob Zuma se heerskappy word daar net vir die mense gejok. “Een van [Zuma se] luitenante is Danny Jordaan. Hy is nie hier om vir enigiemand anders te baklei buiten vir Jacob Zuma nie. En wanneer daar ŉ krisis is, sit Zuma agteroor en sê niks nie,” het Maimane gesê. “Jy kan nie vir my sê jy het nog altyd vir die ANC gestem en hierdie is die laaste keer nie. Dit is nie nou die tyd vir laaste kanse nie. As jy vir hulle nog ŉ kans gee, sê jy vir hulle hulle kan nog steel.” Maimane het Jordaan daarvan beskuldig dat hy raadslede van die DA “betaal” wat na die ANC toe oorloop. Die DA-leier het ook die omstredenheid oor die SAUK se dekking van nuusgebeure aangeroer en dit as ŉ “staatsvergryp” beskryf. “Die dekking van die ANC, ek noem hulle die SANC-uitsaaikorporasie, is soms sewe keer meer as vir enige ander politieke party. Mens kan seker sê hulle is die regerende party, maar mens sien dit manifesteer in die klein dingetjies wanneer opposisiepartye probeer om hul eie advertensies op die openbare uitsaaier uit te saai. Wanneer gemeenskappe wil betoog en hulle word aangesê dat die betogings nie uitgesaai word nie. Wanneer verslaggewers oor die waarheid wil berig, word hulle aangesê om dit nie te doen nie. En wanneer ŉ redaksionele program, wat die waarheid praat oor dit wat in die land gebeur, verwyder word.” Maimane het die hoof bedryfsbeampte van die SAUK, Hlaudi Motsoeneng, daarvan beskuldig dat hy in opdrag van sy “meester” Jacob Zuma staan. “Dis nou ŉ krisis. Hlaudi moet gaan. Hy het ŉ verslag van die openbare beskermer teen hom. So baie het vir die vryheid van die SAUK baklei, en wanneer die SAUK sy eie vryheid ondermyn, ondermyn dit ons vryheid. Dis nie ŉ stryd vir die toekoms nie, maar vir dit wat nou gebeur. Ons wil die waarheid op die televisie sien, nie wat Motsoeneng glo ons moet na kyk en sien nie.” Inwoners in Missionvale kla dat hul HOP-huise nie vloere, water in die krane of toiletdeure het nie (Foto: Raahil Sain, ANA)